《感流亡》
宋代·王禹偁

谪居岁云暮，晨起厨无烟。
赖有可爱日，悬在南荣边。
高舂已数丈，和暖如春天。
门临商於路，有客憇檐前。
老翁与病妪，头鬓皆皤然。
呱呱三儿泣，惸惸一夫鳏。
道粮无斗粟，路费无百钱。
聚头未有食，颜色颇饥寒。
试问何许人，答云家长安。
去年关辅旱，逐熟入穰川。
妇死埋异乡，客贫思故园。
故园虽孔迩，秦岭隔蓝关。
山深号六里，路峻名七盘。
襁负且乞丐，冻馁复险艰。
唯愁大雨雪，殭死山谷间。
我闻斯人语，倚户独长叹。
尔为流亡客，我为冗散官。
左宦无俸禄，奉亲乏甘鲜。
因思筮仕来，倏忽过十年。
峨冠蠹黔首，旅进长素餐。
文翰皆徒尔，放逐固宜然。
家贫与亲老，睹翁聊自宽。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。